Lerkefamilien

Alaemon
 Alauda
 Ammomanes
 Ammomanopsis
 Calandrella
 Calendulauda
 Certhilauda
 Chersomanes
 Chersophilus
 Eremalauda
 Eremophila
 Eremopterix
 Galerida
 Heteromirafra
 Lullula
 Melanocorypha
 Mirafra
 Pinarocorys
 Pseudalaemon
 Ramphocoris
 Spizocorys

Lerkefamilien (Alaudidae) består av sangfugler (Passeri) i ordenen spurvefugler (Passeriformes) og finnes hovedsakelig i Eurasia og Afrika, selv om enkeltarter også eksisterer i Australasia og Amerika. Artene er kjent for sin elleville sang, som oftest utført i fri flukt.

Lerkefamilien, som er en delgruppe i overfamilien Sylvioidea, består av 21 slekter og omkring 96–100 arter (400+ taxa). To arter hekker ifølge Norsk Ornitologisk Forening (NOF) i Norge; fjellerke (Eremophila alpestris) og sanglerke (Alauda arvensis), mens topplerke (Galerida cristata) hekket her på 1900-tallet fram til starten av 1970-årene. Fjellerka er også den (eneste) arten som har spredd seg til både Nord-Amerika og (hittil) Colombia i Sør-Amerika.

 Beskrivelse 
Lerkefamilien består av små og mellomstore terrestriske arter som trives i åpne landskap, ofte i tørt eller semi-tørt klima. Størrelsen varierer med både art og kjønn, men er typisk 10–23 cm. Vekten ligger omkring 12–75 g. Hannene blir som regel størst, typisk 20–25 prosent større enn hunnene. 

Artene er robust bygd, relativt langvinget, og har moderat lengde på de nedre ekstremitetene. Nebbet er kraftig og av varierende, typisk kort lenge. Noen arter har imidlertid nebb av middels lengde, og atter noen buet (nedoverbøyd) nebb. De fremre tærne har relativt korte klør, mens baktåen varierende lang (av og til markant lang), rett og smal. Kort og kurvet baktå finnes hos noen arter, typisk arter som habiterer i ørkenlignende strøk og er litt mer langbeinte enn andre arter. Noen av disse artene løper oftere vekk enn de flyr, om de blir skremt. 

Fjærdrakten har gjerne kryptiske kamuflasjefarger (gress-, sand- og jordfarger), enten som generell kamuflasje eller som spesialisert kamuflasje tilpasset en bestemt type habitat. Oversiden er typisk mørkere enn undersiden, som kan være svært lys. Eksempler på spesialisering av kamuflasjefargene finnes som to underarter av ørkenlerke (Ammomanes deserti). Disse lever bokstavelig ved siden av hverandre i Jordan;  er blekt utfarget og habitatet er ørkensand (Wadi Rum), mens  er mørkt utfarget og habitatet er lavaørken (nær Azraq). Det hevdes at det er umulig å drive underartene over i den annens habitat. Alle artene har ti håndsvingfjær, men den ytre (10.) er variabelt utviklet. Noen arter har lengre hodefjær, som enten kan reises eller er permanent reist. 

Piplerker tilhører ikke lerkefamilien, til tross for navnet, men erlefamilien (Motacillidae).

 Atferd 
Omkring 90 prosent av artene er afrotropiske standfugler, som kun gjør kortere forflytninger relatert til mattilgangen. Noen arter driver løsgjengeri og nomadisme, og et fåtall arter er helt eller delvis trekkfugler. Artene som hekker i Norge tilhører sistnevnte gruppering, men topplerka er mer standfugl enn trekkfugl.

Lerker lever hovedsakelig av virvelløse dyr og frø, men cirka 20 prosent av artene eter i tillegg grønn vegetasjon, og omkring 10 prosent av artene er spesialiserte insektetere eller frøetere. De nordligste artene er ofte nært knyttet til kultivert landskap.

Artene er ofte ekstravagante sangere og hurtige flyvere, som ofte bidrar med sin oppvisningsflukt. I hovedsak kan man hevde at artene er monogame og territoriale i hekketiden, men sosiale til andre tider. Artene hekker stort sett som isolerte par eller i løse kolonier. Lerkene bygger reir på bakken og legger typisk 2–6 spettede egg, som ruges solitært av hunnen.

At lerkene synger i full flukt er velkjent for mange europeere, og kommer klart til uttrykk i denne opprinnelige tyske hyllesten til vårfuglene, gjennom en sang nordmenn gjerne kjenner under tittelen «Alle fugler (små de er)».

 Inndeling 
Inndelingen av lerkefamilien følger Clements-lista, i henhold til Clements et al. (2013). Norske navn på artene følger Norsk navnekomité for fugl (NNKF), i henhold til Syvertsen et al. (2008). Eventuelle navn i parentes er ikke offisielle, men kun en forklarende beskrivelse.

 Slekt Mirafra
 Australlerke, Mirafra javanica 
 Ghatslerke, Mirafra affinis 
 Busklerke, Mirafra erythroptera 
 Indokinalerke, Mirafra erythrocephala
 Bengallerke, Mirafra assamica 
 Burmalerke, Mirafra microptera 
 Madagaskarlerke, Mirafra hova
 Savannelerke, Mirafra cantillans
 Jordlerke, Mirafra albicauda
 Tuareglerke, Mirafra cordofanica 
 Lavalerke, Mirafra williamsi
 Sahellerke, Mirafra rufa
 Monotonilerke, Mirafra passerina 
 Boerlerke, Mirafra cheniana
 Kenyalerke, Mirafra pulpa
 Strandlerke, Mirafra ashi
 Somalilerke, Mirafra somalica 
 Rødvingelerke, Mirafra hypermetra 
 Melankolilerke, Mirafra africana
 Angolalerke, Mirafra angolensis
 Flagrelerke, Mirafra rufocinnamomea
 Klaprelerke, Mirafra apiata
 Kalaharilerke, Mirafra fasciolata
 Kragelerke, Mirafra collaris
 Ogadenlerke, Mirafra gilletti
 Degodilerke, Mirafra gilletti degodiensis (tidligere: Mirafra degodiensis)
 Slekt Heteromirafra
 Hargeisalerke, Heteromirafra archeri 
 Negelelerke, Heteromirafra sidamoensis 
 Transvaallerke, Heteromirafra ruddi
 Slekt Calendulauda
 Rosenbrystlerke, Calendulauda poecilosterna
 Sabotalerke, Calendulauda sabota
 Krattlerke, Calendulauda africanoides
 Revelerke, Calendulauda alopex
 Rødlerke, Calendulauda burra
 Karoolerke, Calendulauda albescens
 Vortemelklerke, Calendulauda barlowi
 Dynelerke, Calendulauda erythrochlamys
 Slekt Pinarocorys
 Rustgumplerke, Pinarocorys erythropygia 
 Umbralerke, Pinarocorys nigricans
 Slekt Ammomanopsis (monotypisk)
 Gruslerke, Ammomanopsis grayi
 Slekt Chersomanes
 Sylklolerke, Chersomanes albofasciata
 Kingeretelerke, Chersomanes beesleyi
 Slekt Certhilauda
 Namaqualerke, Certhilauda curvirostris 
 Agulhaslerke, Certhilauda brevirostris 
 Sotholerke, Certhilauda semitorquata 
 Hottentottlerke, Certhilauda subcoronata 
 Benguelalerke, Certhilauda benguelensis 
 Kortklolerke, Certhilauda chuana 
 Slekt Alaemon
 Langnebblerke, Alaemon alaudipes 
 Løpelerke, Alaemon hamertoni
 Slekt Chersophilus (monotypisk)
 Nattlerke, Chersophilus duponti
 Slekt Eremopterix
 Sotlerke, Eremopterix australis 
 Brunrygglerke, Eremopterix leucotis 
 Svartkronelerke, Eremopterix nigriceps 
 Grårygglerke, Eremopterix verticalis 
 Spurvelerke, Eremopterix signatus 
 Masailerke, Eremopterix leucopareia 
 Gråkronelerke, Eremopterix griseus
 Slekt Ammomanes
 Mørkhalelerke, Ammomanes cinctura 
 Rusthalelerke, Ammomanes phoenicura 
 Ørkenlerke, Ammomanes deserti 
 Slekt Ramphocoris (monotypisk)
 Tykknebblerke, Ramphocoris clotbey
 Slekt Melanocorypha
 Kalanderlerke, Melanocorypha calandra 
 Fjellkalanderlerke, Melanocorypha bimaculata 
 Tibetlerke, Melanocorypha maxima 
 Mongollerke, Melanocorypha mongolica 
 Hvitvingelerke, Melanocorypha leucoptera 
 Svartlerke, Melanocorypha yeltoniensis
 Slekt Calandrella
 Dverglerke, Calandrella brachydactyla 
 Rustdverglerke, Calandrella cinerea 
 Blekdverglerke, Calandrella blanfordi 
 Fjelldverglerke, Calandrella erlangeri 
 Steppedverglerke, Calandrella acutirostris 
 Somalidverglerke, Calandrella somalica
 Flekkdverglerke, Calandrella rufescens
 Saltdverglerke, Calandrella rufescens cheleensis (tidligere: Calandrella cheleensis)
 Sanddverglerke, Calandrella raytal 
 Slekt Eremalauda (monotypisk)
 Nomadelerke, Eremalauda dunni 
 Slekt Spizocorys
 Damaralerke, Spizocorys starki
 Rosennebblerke, Spizocorys conirostris 
 Astrildlerke, Spizocorys fringillaris 
 Kystlerke, Spizocorys obbiensis 
 Maskelerke, Spizocorys personata
 Tårelerke, Spizocorys sclateri 
 Slekt Pseudalaemon (monotypisk)
 Korthalelerke, Pseudalaemon fremantlii
 Slekt Galerida
 Topplerke, Galerida cristata 
 Krattopplerke, Galerida theklae 
 Malabartopplerke, Galerida malabarica 
 Savannetopplerke, Galerida modesta 
 Kaneltopplerke, Galerida deva 
 Tykknebbtopplerke, Galerida magnirostris
 Slekt Alauda
 Sanglerke, Alauda arvensis 
 Japanlerke, Alauda arvensis japonica (tidligere: Alauda japonica)
 Orientlerke, Alauda gulgula 
 Rasolerke, Alauda razae
 Slekt Lullula (monotypisk)
 Trelerke, Lullula arborea
 Slekt Eremophila
 Fjellerke, Eremophila alpestris 
 Hornlerke, Eremophila bilopha

 Referanser 
Clements, J. F., T. S. Schulenberg, M. J. Iliff, B.L. Sullivan, C. L. Wood, and D. Roberson. 2013. The Clements checklist of birds of the world: Version 6.8.   . Besøkt 6. oktober 2013.

de Juana, E., Suárez, F. & Ryan, P. (2016). Larks (Alaudidae). In: del Hoyo, J., Elliott, A., Sargatal, J., Christie, D.A. & de Juana, E. (eds.). Handbook of the Birds of the World Alive. Lynx Edicions, Barcelona.

Syvertsen, P. O., Ree, V., Hansen, O. B., Syvertsen, Ø., Bergan, M., Kvam, H., Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. Norske navn på verdens fugler. Norsk Ornitologisk Forening. www.birdlife.no (publisert 22.5.2008). Besøkt 2016-04-10

 Eksterne lenker 



Kategori:Fugler formelt beskrevet i 1825
Kategori:Dyr formelt beskrevet av Nicholas Aylward Vigors